**Reč Nemanje Stjepanović na promociji klnjige Roberta Doniie „Radovan Karadžić: uzroci, postanak i uspon genocida u Bosni i Hercegovini“**

Knjiga o kojoj govorimo oslanja se u velikoj meri na dokumentarnu građu iz perioda osamdesetih i devedesetih godina prošlog veka, u najvećoj meri na sudsku dokumentaciju. Taj sudski arhiv nešto je o čemu bih u ovom obraćanju želeo da kažem nekoliko rečenica.

Očito je da nikada u istoriji nismo bili u situaciji da je jedan tako kompleksan period prošlosti koji je obeležen sukobima i masovnim kršenjima ljudskih prava bio bolje dokumentovan, bolje sudski obrađen nego što je to slučaj sa ratovima devedesetih godina na području bivše Jugoslavije. Nikada u istoriji nismo imali javni uvid u toliko vojnih i policijskih dokumenata, zapisnika sa sastanaka političkih i drugih visokih zvaničnika, presretnutih razgovora, izveštaja istražnih organa sa lica mesta, forenzičkih dokaza, izjava i iskaza preživelih, očevidaca, ali i vojnih i policijskih insajdera. Konačno, nikada kao danas nisamo imali toliko sudski utvrđenih činjenica.

Najveći deo toga imamo zahvaljujući Međunarodnom krivičnom sudu za bivšu Jugoslaviju u Hagu, daleko manje, ne i zanemarivo, domaćim pravosuđima, a ne treba zaboraviti ni doprinos civilnog društva i pojedinaca koji su kršenja ljudskih prava dokumentovali za vreme ili neposredno posle tih događaja.

Profesor Donia u uvodu knjige navodi četiri zbirke dokumenata iz arhive Tribunala koje su mu bile od naročite koristi za pisanje ovog dela – prvu čine zapisnici sa zasedanja Narodne skupštine Republike Srpske, drugu stotine telefonskih presretnutih razgovora, treću čine interni dokumenti Srpske demokratske stranke koji su nakon rata pronađeni u sedištu te stranke, četvrta su dnevnici Ratka Mladića.

Da nije Tribunala, ništa od toga danas ne bismo imali ili bismo možda i imali, ali ta dokumentacija ne bi imala takvu težinu sada kada je ušla u sudski spis, njena autentičnost bi sigurno bila osporavana.

Zašto su sudski utvrđene činjenice i dokazi izvedeni pred sudom imaju toliku težinu i važnost? Prvo, utvrđeno je da se radi o autentičnim dokazima na kojima se sudski zaključci zasnivaju. Danas niko ne spori da se radi o autentičnim dokumentima, to ne spore čak ni odbrane optuženih, niti najzagriženiji nacionalisti. Drugo, sudski zaključci po pravilu se zasnivaju na međusobno potkrepljujućim, a ne na izolovanim dokazima. I treće, svaki dokaz ili iskaz bilo je moguće tokom procesa osporiti, čime je, ako se održao, njegova snaga postajala veća.

Knjiga profesora Donie pravi je, čini mi se, primer kako nauka treba da tretira arhivsku građu. Njegov pristup je sveobuhvatan, analitičan i nepristrasan. On se tvrdoglavo drži izvora kojima raspolaže i ne upisuje događajima sadržaj retroaktivno, čemu je, inače, teško odoleti. To je jedna od velikih vrednosti ovog štiva.

Glavni junak (uslovno rečeno) knjige pred nama jeste Radovan Karadžić, ali ovo je delo koje govori o procesima, o interakcijama i o tome na koji su način događaji determinisani. Iz knjige Roberta Donie vidi se da nam se rat nije dogodio, da rat nije izbio, da se ne radi o slučajnosti, već da je rat planiran, vođen i da u njemu ništa ili skoro ništa nije slučajno. Vidi se i uloga Srbije u ratu u BiH, vide se ratni ciljevi, vidi se ko je i zašto bio za Jugoslaviju i na koji način je to ime promenilo sadržaj od nečega što je bilo mesto za sve južnoslovenske narode do nečega što je postalo eufemizam za Veliku Srbiju. Donia daje sliku transformacije JNA iz jugoslovenske u srpsku vojsku, zatim objašnjava zašto su se stvari od proleća 1992. godine do kraja 1995. godine u BiH dešavale baš tako kako su se dešavale. Pokazuje da ništa u tom sledu događaja, počev od detaljnog etničkog čišćenja teritorije pod srpskom kontrolom pa do genocida u Srebrenici nije slučajno.

Tako u knjizi podseća na poznati preteći govor Karadžića u Skupštini BiH između 14. i 15. oktobra 1991. u kojem kaže da će izglasavanje suvereniteta odvesti BiH na „istu onu autostradu pakla i stradanja“ kojom su prethodno pošle Hrvatska i Slovenija i dodaje: „Nemojte da mislite da nećete odvesti Bosnu i Hercegovinu u pakao a muslimanski narod možda u nestanak".

Karadžić je tokom suđenja sugerisao da je to izgovorio u afektu, da je tada upozoravao a ne pretio, a da su njegove namere u to vreme zapravo bile miroljubive. Profesor Donia, međutim, pokazuje da su takve teze neodržive, jer je Karadžić o nestanku muslimanskog naroda govorio i u drugim prilikama, uključujući one kada je bio smiren, kada je mislio da ga niko ne sluša i kada je pričao sa istomišljenicima, dakle nije imao koga sa druge strane da upozorava. Tako u telefonskom razgovoru sa Momčilom Krajišnikom u septembru 1991. kaže da će u slučaju rata Srba „nestati dosta, a Muslimana u potpunosti“, zatim 12. oktobra u razgovoru sa Gojkom Đogom govori: „Ako otvore rat, sa lica zemlje će nestati taj narod.“ Sutardan opet sa Krajišnikom kaže: „Za mjesec dana u Bosni i Hercegovini nestaće Muslimani ”.

Zatim, tu je primer dokumenta koji je pod nazivom Šest strateških ciljeva usvojen na 16. zasedanju skupštine bosanskih Srba 12. maja 1992. (Uz „Varijante A i B“, svakako jedan od dva najvažnija dokumenta koji govore o ratnim ciljevima Karadžićevog rukovodstva.) Prvi cilj zagovara teritorijalno razgraničenje srpskog od druga dva naroda u BiH, a prostalih pet bave se iscrtavanjem granica zamišljene srpske države u BiH, recimo onih na Uni i Neretvi ili brisanjem granica, recimo one na Drini. Odbrane haških optuženika, uključujući Karadžića, tvrdile su da u tom dokumentu ništa nije sporno i da predstavlja legitimne političke ciljeve. Ali, Karadžić na tom zasedanju govori sledeće: „Ukoliko hoćemo da ostvarimo prvi strateški cilj, a to je da se ratosiljamo neprijatelja iz kuće, Hrvata i Muslimana, da ne budemo više zajedno u državi“. Vidi se, prema tome, da razgraničenje podrazumeva etničko čišćenje. Pre toga, ukazuje profesor Donia u knjizi, Krajišnik kaže da je taj „prvi cilj najvažniji“ i da bi „najveća tragedija bila kada bi Muslimani prihvatili da žive sa nama skupa“. Dodao bih još jedan nastup sa tog zasedanja, onaj Ratka Mladića koji replicirajući pomenutoj dvojici kaže: „Prema tome, mi ne možemo očistiti, niti možemo imati rešeto pa da prosijemo samo da ostanu Srbi ili propadnu Srbi, a ostali da odu. Pa to je, to neće, ja ne znam kako će gospodin Karadžić i gospodin Krajišnik to objasniti svijetu. To je, ljudi, genocid.“

Rat nam se, dakle, nije dogodio, rat je planiran i znalo se šta su njegovi ciljevi i moguće posledice i to se iz ove knjige jasno vidi. Uz napomenu da dokaz nikada nisu samo reči, već pre svega dela, odnosno zločini koji su kasnije počinjeni na široko rasprostranjen i sistematičan način.

Kada govorimo o poslednjim ratovima na području bivše Jugoslavije, govorimo (i sam sam tako formulisao na početku) o događajima iz 90-ih godina prošlog veka. Što zvuči kao daleka prošlost, iako to još uvek nije. Ipak, iz dana u dan zaista se sve više vremenski udaljavamo od tih ratnih događaja, a kako vreme bude prolazilo biće sve lakše izvrtati činjenice, relativizovati događaje i revidirati prošlost. To se, uostalom, već uveliko dešava.

Brana takvom podmetanju i reviziji upravo su sudski utvrđene činjenice i autentična arhivska građa kojom danas raspolažemo. Zato su poduhvati poput ova knjige profesora Donie od velikog značaja za razumevanje prošlosti regiona.

„Okrenimo se budućnosti, a prošlost ostavimo istoričarima“, govore nam političari iz vrha vlasti koji zapravo nastoje da sakriju prošlost. Ne verujem da su mislili na istoričare poput Roberta Donie.